ישיבת מליאה, כנסת 19, פרוטוקול מספר 174, 2014-11-05 00:00

יולי יואל אדלשטיין: חברי הכנסת, אני מתכבד לפתוח ישיבה מיוחדת של הכנסת לזכרו של ראש הממשלה ושר הביטחון, יצחק רבין, במלאות 19 שנה להירצחו.

יולי יואל אדלשטיין: מזכירת הכנסת.

ירדנה מלר-הורוביץ: אבקש מחברי הכנסת והקהל לכבד את כניסת נשיא המדינה בקימה.

ירדנה מלר-הורוביץ: כבוד הנשיא! (חברי הכנסת מקדמים בקימה את פני נשיא המדינה.

ירדנה מלר-הורוביץ: ) נא לשבת.

יולי יואל אדלשטיין: כבוד נשיא המדינה ראובן רובי ריבלין ורעייתו נחמה; אדוני ראש הממשלה חבר הכנסת בנימין נתניהו; נשיא בית-המשפט העליון השופט אשר גרוניס ושופטי בית-המשפט העליון; שר הביטחון חבר הכנסת משה בוגי יעלון; שרי הממשלה בהווה ובעבר; ראש האופוזיציה חבר הכנסת יצחק הרצוג ורעייתו מיכל; היועץ המשפטי לממשלה עורך-דין יהודה וינשטיין; נגידת בנק ישראל קרנית פלוג; מפכ"ל המשטרה רב-ניצב יוחנן דנינו; חברי הכנסת בהווה ובעבר; נשיא בית-המשפט העליון בדימוס השופט מאיר שמגר; ראשי הנציגויות הזרות וכלל חברי הסגל הדיפלומטי; ראשי העדות הדתיות בישראל; מנכ"ל הכנסת רונן פלוט; מזכירת הכנסת ירדנה מלר-הורוביץ; היועץ המשפטי לכנסת עורך-דין איל ינון; תלמידים יקרים; חניכי תנועות הנוער; חיילים, שוטרים, סוהרים; ואחרונה חביבה, משפחת רבין היקרה, הילדים דליה ויובל, הנכדים, הנינים וכל בני המשפחה, אורחים נכבדים, אזרחי ישראל, אנחנו נכנסים אל השנה ה-20 לרצח שטלטל את כולנו טלטלה עזה.

יולי יואל אדלשטיין: האירוע היה ונותר כמדקרות בלבנו, מאלו המכוננים את הזיכרון הלאומי ומעצבים אומה לדורות.

יולי יואל אדלשטיין: בתחילת האירוע, אבקש מן הקהל לקום לדקת דומייה.

יולי יואל אדלשטיין: (חברי הכנסת מכבדים בקימה את זכרו של ראש הממשלה ושר הביטחון יצחק רבין, זיכרונו לברכה.

יולי יואל אדלשטיין: ) נא לשבת.

יולי יואל אדלשטיין: 19 שנה חלפו, ונדמה לרבים כי הדבר היה אך תמול-שלשום, אבל בחלוף הזמן המציאות כבר איננה כפי שהייתה.

יולי יואל אדלשטיין: רבבות נערות ונערים, חיילות וחיילים, עוד לא נולדו באותו יום מר ונמהר.

יולי יואל אדלשטיין: בלילה ההוא, ייקחהו אופל, צלחה מזימתו של הרוצח ליטול חיי אדם מתוך מחלוקת על דרכו המדינית.

יולי יואל אדלשטיין: בכך לא די כי התעלם מהצו "לא תרצח"; אף לא הפנים את המסר המהדהד של אליהו למלך אחאב, שננזף בשאלה רטורית ידועה: "הרצחת וגם ירשת?

יולי יואל אדלשטיין: " – תהייה נוקבת שקיבעה את העיקרון המוסרי לדורות.

יולי יואל אדלשטיין: בשנים הבאות יהיה מוטל עלינו לעצב את תודעת הדור הזה ולהטמיע את משמעות הרצח ולקחיו; לא מתוך אותה התקוטטות מגזרית ופוליטית, שאפיינה את השנים הראשונות, אלא מתוך ראייה מפוכחת וכלל-ישראלית.

יולי יואל אדלשטיין: השיח שהכרנו כאן לאחר הרצח היה תוצר לוואי של אווירה טעונה עד להתפקע שבה חיפשו רבים אחר אשמה קולקטיבית או אחר מקורות השראה והסתה, גם אם לא היה כל קשר בינם לבין הרוצח.

יולי יואל אדלשטיין: אווירת ציד המכשפות וסתימת הפיות עבדה גם כבומרנג.

יולי יואל אדלשטיין: לא אחת היה נדמה, שמי שפסל, במומו פסל, ובעצמו הגיע לכדי השתקה והסתה כנגד ציבור רחב וחשוב, שנוסף על כך שהיה מזועזע עד עמקי נשמתו מן המעשה הקיצוני, חש עצמו זמן רב כמי שכפאו שד, לאחר שהועמד כולו אל עמוד הקלון.

יולי יואל אדלשטיין: חברי הכנסת, בשנים האחרונות חיינו בתחושה שהאווירה הציבורית השתנתה לטובה ושהצלחנו להתמקד בשיח אמיתי על משמעותה של מחלוקת פוליטית, על מהותו של שלטון דמוקרטי ועל גבולות המחאה.

יולי יואל אדלשטיין: אך, לצערי, אירועי השבועות האחרונים הוכיחו אחרת.

יולי יואל אדלשטיין: הם הוכיחו כי ב-19 השנים שבהן חינכנו והטפנו לסובלנות ולכיבוד דעתו ותפיסתו של האחר, לא למדנו, ואנו חיים באווירה מתמדת של הסתה ושל פגיעה בנפש.

יולי יואל אדלשטיין: משכך, לצערי, אני לא היחיד שחש שהפשע האידיאולוגי או פשע השנאה הבא הוא רק עניין של זמן.

יולי יואל אדלשטיין: אני אומר את הדברים בלב כבד, מהול בתקווה עזה שאני טועה ושהם אינם נכונים.

יולי יואל אדלשטיין: חברי הכנסת, האלימות היא מוקצה מחמת מיאוס.

יולי יואל אדלשטיין: על כך אין, או כמעט אין חולק.

יולי יואל אדלשטיין: רבין שילם בחייו על דרכו ותפיסתו.

יולי יואל אדלשטיין: סוגיה זו דורשת התמודדות כנה ובירור נוקב, ערכי וחינוכי, כיצד מעז מאן דהוא לדרדר ויכוח אידיאולוגי עד כדי רצח מנהיג.

יולי יואל אדלשטיין: גם היום יש מקום לקיים דיון על עמדתו ועל תפיסתו המדינית של רבין, אולם פחות ראוי בעיני להפוך את יום הזיכרון לבמה לקידום דרך פוליטית, ובוודאי לא להתנגחות, להדרה או לניכור של ציבור זה או אחר בשל תפיסתו השונה.

יולי יואל אדלשטיין: המקרא מתאר כיצד זקני העיר לוקחים אחריות לחלל אלמוני שנמצא בשדה ומכריזים: ידינו לא שפכו את הדם הזה ועינינו לא ראו.

יולי יואל אדלשטיין: אין פירוש הפסוק התנערות מן האחריות.

יולי יואל אדלשטיין: תורתנו קוראת למנהיגות ליטול אחריות ציבורית וחינוכית למעשה כזה.

יולי יואל אדלשטיין: קשה להימנע מעמידה על ההבדל התהומי בעניין זה אצלנו ואצל כמה אחרים.

יולי יואל אדלשטיין: בעוד אנחנו עוסקים ללא הרף בבירור נוקב, מתוך זעזוע עמוק, לצערי הרב, אויבינו בצד הפלסטיני בוחרים לרקוד על דמו של מי שכדורי מתנקש השיגוהו, כפי שהיה רק בימים האחרונים לאחר ניסיון ההתנקשות המתועב ביהודה גליק, שאנו כולנו בוודאי מאחלים לו החלמה מהירה.

יולי יואל אדלשטיין: ומכיוון שכמו שאתם מבינים עבדתי על הנאום בעוד מועד, לצערי הרב אני אוסיף כאן גם את תנחומינו, תנחומי כולנו, למשפחת הנרצח היום בפיגוע, והחלמה מהירה ומלאה לכל אלה שנפצעו בפיגוע הדריסה בירושלים.

יולי יואל אדלשטיין: מכובדי, יום הזיכרון הזה הוא הזדמנות לברר כיצד נמנעים מטשטוש גבולות בין מחלוקת לגיטימית לבין מאבק דמים אלים.

יולי יואל אדלשטיין: באותה נשימה עלינו לשוב ולהדגיש כי הרצח הנורא איננו מחייב בדיעבד את מי שחלקו על דרכו של רבין לאמץ דרך זרה להם מכול וכול.

יולי יואל אדלשטיין: יש הסבורים בטעות כי במקומותינו קשה לקיים מחלוקת פוליטית בסוגיות שהן בנפשנו ובה בעת לשמור על גבולות גזרה ברורים; שבלתי אפשרי לכבד את פועלו המפואר של רבין בצה"ל וגם בשירות המדינה, ולהרכין ראש על אובדנו, ועדיין לחשוב שהדרך המדינית שהוא צעד בה בשנותיו האחרונות הייתה שגויה.

יולי יואל אדלשטיין: רבותי, רק במשטר טוטליטרי מן הסוג שאני גדלתי בו, או כמו בזה שתיאר אורוול בספרו "1984", השלטון גם מכתיב לאזרח כיצד ומה לחשוב.

יולי יואל אדלשטיין: ואנחנו, האם אנחנו מסוגלים לשמר את הלכידות האזרחית גם בנסיבות של ויכוח נוקב עד תהום?

יולי יואל אדלשטיין: אני סבור שהדבר הכרחי וגם אפשרי.

יולי יואל אדלשטיין: עברנו שורת אירועים שפצעו את נפשם של רבים והיו נתונים במחלוקת עמוקה, אך נותרנו מלוכדים – למרות ההפחדות על מלחמת אחים המתקרבת.

יולי יואל אדלשטיין: ראינו את הלכידות שהעם הזה הפגין רק בקיץ האחרון.

יולי יואל אדלשטיין: תחת איום משותף התגלה הגן הישראלי הידוע, החבוי לעתים בימי שגרה, שבסופו של דבר מחבר אותנו לתלכיד אחד, למרות כל השסעים.

יולי יואל אדלשטיין: לכן, אם יש תובנה שאנחנו יכולים להפיק מן הטרגדיה הזאת, הרי היא שגם בתוך סערות ומערבולות, מערבולות איומות, אנחנו יודעים היטב מאין באנו ולאן מועדות פנינו, ומתוך כך גם משכילים לשמור על הרקמה האנושית העדינה אך האיתנה.

יולי יואל אדלשטיין: לבסוף, אני מבקש לפנות אליכם, בני משפחת רבין.

יולי יואל אדלשטיין: אנחנו, ואני בכלל זה, מרבים לעסוק ביום השנה לרצח בעיקר בפן הלאומי שלו.

יולי יואל אדלשטיין: אבל איננו שוכחים לרגע כי יושבים אתנו כאן ילדים ונכדים שאיבדו אב יקר וסבא אהוב.

יולי יואל אדלשטיין: אובדנו של אדם קרוב הוא קשה מנשוא.

יולי יואל אדלשטיין: אני מבקש לשלוח לכם, בשמי ובשם כל חברי הכנסת, את תנחומינו הכנים לנוכח חלל שמתקשה להתמלא, בוודאי בהיעדרו הפתאומי של אדם חם ומיוחד שנלקח מאתכם באבחה אחת אכזרית.

יולי יואל אדלשטיין: מי ייתן ולא תדעו עוד צער.

יולי יואל אדלשטיין: יהי זכרו של ראש הממשלה ושר הביטחון, רב-אלוף יצחק רבין, ברוך וצרוב בלב האומה הזאת לעד.

יולי יואל אדלשטיין: חברי הכנסת, אני מתכבד להזמין את ראש ממשלת ישראל חבר הכנסת בנימין נתניהו לשאת דברים.

בנימין נתניהו: כבוד נשיא המדינה ראובן ריבלין ורעייתו; אדוני יושב-ראש הכנסת חבר הכנסת יולי אדלשטיין; נשיא בית-המשפט העליון השופט אשר גרוניס ושופטי בית-המשפט העליון; נשיא בית-המשפט העליון בדימוס מאיר שמגר ושופטים בדימוס; שרי הממשלה בהווה ובעבר; ראש האופוזיציה יצחק הרצוג; חברי הכנסת בעבר ובהווה; היועץ המשפטי לממשלה יהודה וינשטיין; נגידת בנק ישראל קרנית פלוג; מפכ"ל המשטרה יוחנן דנינו; ראשי הנציגויות הזרות וראשי העדות הדתיות בישראל; תלמידים, חניכי תנועות הנוער, חיילים ואנשי כוחות הביטחון, ומשפחת רבין לדורותיה, הרצח של יצחק רבין, ראש הממשלה, הוא נקודת שפל בתולדות עמנו, מעשה בזוי ונקלה שאיים לגרור אותנו למחוזות של הרס עצמי.

בנימין נתניהו: זו טרגדיה אישית לאדם מיוחד, זו טרגדיה משפחתית, זו טרגדיה לאומית, וזו גם סכנה לדמוקרטיה הישראלית.

בנימין נתניהו: ואנחנו חייבים לעמוד על המשמר כל הזמן.

בנימין נתניהו: חילוקי דעות והבדלי השקפות, גם מהותיים וחריפים, תמיד היו ותמיד יהיו.

בנימין נתניהו: אין דמוקרטיה ללא ויכוח אמיתי, שהוא לפעמים מסעיר, וגם נוקב, אבל בתנאי אחד: שיישמרו גבולות הוויכוח, שחופש הביטוי לא ינוצל לרעה, ושלעולם לא יקום איש על אחיו להורגו.

בנימין נתניהו: גם תוך כדי מחלוקות, והייתי אומר בייחוד תוך כדי מחלוקות, אחדות העם בדברים היסודיים ובדבר הזה, האחדות הזאת היא נכס שאין שני לו.

בנימין נתניהו: ראינו את האחדות בקיץ האחרון, בימי הלחימה נגד אויבינו.

בנימין נתניהו: ראינו עד כמה היא חשובה וכמה כוח היא נותנת לנו, ואנחנו זקוקים לאחדות הזאת גם כעת, כדי להתמודד בנחישות ובהצלחה עם האתגרים מבית ומחוץ.

בנימין נתניהו: אם יש דבר אחד שכולנו מאוחדים סביבו לאורך מאות ואלפי שנים – זו ירושלים.

בנימין נתניהו: ירושלים נבדלת מרוב הבירות בעולם; היא לא רק עיר בירה, היא הלב והנשמה שלנו, והיא התשתית של קיומנו כאומה ריבונית.

בנימין נתניהו: עשרה ימים לפני הירצחו, באירוע לציון 3,000 שנה לירושלים כבירת ישראל, אמר יצחק רבין: "בישראל אין לנו ויכוח בנושא אחד: שלמותה של ירושלים והמשך כינונה וביסוסה כבירתה של ישראל.

בנימין נתניהו: אין שתי ירושלים, יש רק ירושלים אחת.

בנימין נתניהו: מבחינתנו ירושלים אינה נושא לפשרה, ואין שלום בלי ירושלים".

בנימין נתניהו: לימים, רבין הדגיש: ירושלים הייתה שלנו, היא שלנו, וכך תהיה לעולמי עד.

בנימין נתניהו: מכובדי, בחודשים האחרונים, ובייחוד בימים האחרונים, אנחנו עדים למסע הסתה פרועה נגד מדינת ישראל שמובילים אבו מאזן ושותפיו ב"חמאס".

בנימין נתניהו: מחבלי ה"חמאס" מבצעים פיגועים, ואבו מאזן שולח למשפחותיהם מכתבי תנחומים.

בנימין נתניהו: ובכן, מכאן אני מבקש לשלוח תנחומים – תנחומים למשפחתו של קצין משמר הגבול ג'דעאן אסעד, ואיחולי החלמה לפצועים.

בנימין נתניהו: חזית השנאה הזאת מכוונת נגד כולנו, היא רוצה לדרוס את כולנו.

בנימין נתניהו: מול החזית הזאת יש כאלה שמחפשים את האשם בנו, ובמקום זאת צריך להתייצב יחד, באמירה ברורה, בלי התנצלויות, ולומר: ירושלים המאוחדת היא בירתנו, וכך היא תישאר.

בנימין נתניהו: אנחנו מצויים במערכה על ירושלים.

בנימין נתניהו: היא עשויה להיות מערכה ממושכת.

בנימין נתניהו: אני בטוח שגם בה ננצח.

בנימין נתניהו: יש מי שנושא הריבונות של ישראל בירושלים משמש עבורם כלי של מאבק פוליטי.

בנימין נתניהו: את נוכחותנו בירושלים, בירתו של העם היהודי זה 3,000 שנה, הם מכנים "פרובוקציה".

בנימין נתניהו: הם פשוט רוצים לעקור אותנו מכאן, הם מנסים לשכתב את ההיסטוריה, מתכחשים לזיקתנו האמיצה לירושלים, וטוענים שכאילו אנחנו מנסים לשנות את הסטטוס-קוו בהר-הבית, מפיצים כזבים כאילו אנחנו רוצים לפגוע או להרוס את מסגד אל-אקצא או לשנות את סידורי התפילה של המוסלמים בהר.

בנימין נתניהו: אין שקר גס מזה.

בנימין נתניהו: זו עלילה כוזבת, שמושמעת מפי גורמים קיצוניים, ויש לראותה על רקע מה שמתרחש עכשיו במזרח התיכון.

בנימין נתניהו: גורמים שונים באזור, שנגועים בטרור או שואפים לכונן ח'ליפות אסלאמית בנוסח כזה או אחר, הם הראשונים שמלבים את אש ההסתה, והאבסורד הוא – הם באים בטענות לישראל, המדינה היחידה ששומרת בעקרוניות, בשיטתיות, על אתרי הפולחן של כל הדתות.

בנימין נתניהו: הם באים אלינו בטענות?

בנימין נתניהו: הרי מי שומר ומי הורס?

בנימין נתניהו: ראינו זאת בעבר באפגניסטן, כשה"טליבאן" השמיד אתרים מקודשים, ואנחנו רואים זאת היום בסוריה ובעיראק, שקנאי "דאעש" משמידים מסגדים בסיטונות, על ימין ועל שמאל.

בנימין נתניהו: בארצות האלה כל מקום קדוש של דת אחרת או אפילו עדה אחרת, אחת דינו, להיות מושמד.

בנימין נתניהו: ובכן, מסתבר שאלימות חסרת גבולות צועדת יד ביד עם חוסר סובלנות דתית.

בנימין נתניהו: אנחנו לא ניתן לקיצונים ולקנאים להבעיר את ירושלים, אנחנו נגיב ביד ברזל על כל ניסיון לערער את הסדר והיציבות בבירת ישראל.

בנימין נתניהו: ירושלים תישאר עיר מאוחדת עבור כל תושביה.

בנימין נתניהו: אין עם בעולם שמוכן להתמקח על בירתו.

בנימין נתניהו: כך גם הצהיר יצחק רבין כשכונן את ממשלתו לפני 22 שנים: הממשלה נחושה בדעתה – כך אמר – שירושלים אינה נושא למיקוח.

בנימין נתניהו: גם השנים הבאות יעמדו בסימן הרחבת הבנייה בירושלים רבתי.

בנימין נתניהו: כל יהודי דתי וחילוני נשבע: אם אשכחך ירושלים תשכח ימיני.

בנימין נתניהו: יהיו דבריו אלו של יצחק רבין נר לרגלינו.

בנימין נתניהו: יהי זכרו ברוך.

יולי יואל אדלשטיין: אני מודה לראש ממשלת ישראל, חבר הכנסת בנימין נתניהו, ומתכבד להזמין לכאן את ראש האופוזיציה, חבר הכנסת יצחק הרצוג.

יולי יואל אדלשטיין: בבקשה, אדוני.

יצחק הרצוג: מכובדי כבוד נשיא המדינה ראובן ריבלין ורעייתו נחמה; מכובדי יושב-ראש הכנסת; כבוד ראש הממשלה; משפחת רבין היקרה – דליה, יובל, הנכדים נועה, מיכאל, יונתן, עומר ורעות, האחות רחל רבין יעקב ובני המשפחה המורחבת; שרי הממשלה; חברי סגל א'; חברי מועצת "חוג ה-4 בנובמבר" של מפלגת העבודה; חברים לנשק ולדרכו הפוליטית של יצחק וחברים אישיים של יצחק ולאה; חברי הנהלת מרכז יצחק רבין ועובדיו; אורחים נכבדים, עמיתי, חברותי וחברי חברי הכנסת, מכובדי כולם, בראשית דברי אני מצטרף מכאן לתנחומים למשפחתו של קצין מג"ב ג'דעאן אסעד שנרצח היום בפיגוע בירושלים, ומאחל החלמה לפצועים.

יצחק הרצוג: הלב מחסיר פעימה והמילים נעתקות לנוכח הפגיעה האכזרית וחסרת ההבחנה, שוב, באזרחים תמימים.

יצחק הרצוג: מכובדי, אירוע הטרור הקשה היום, שמצטרף לשורה ארוכה של פיגועים בלב ירושלים, רק מחדד את העובדה שאיבדנו 19 שנים מהדרך שהוביל יצחק רבין; 19 שנים שבמהלכן ישראל כבר הייתה צריכה להיות במקום אחר, וזה לא קרה.

יצחק הרצוג: 19 שנים הלכו לאיבוד, ואסור לנו לאבד ולו יום אחד נוסף; אין לנו הלוקסוס להמשיך להמר על עתידנו ועל חיינו.

יצחק הרצוג: 19 שנים חלפו מאז נרצח יצחק רבין, איש הפלמ"ח, הרמטכ"ל, שר הביטחון וראש הממשלה, ואנחנו עדיין חווים את תחושת הזעזוע, ובעיקר את הגעגוע; געגוע לאיש, געגוע לדרך, געגוע למנהיג.

יצחק הרצוג: נכון, לעולם לא נדע מה היה קורה אילולא נורו אותם שלושה קליעים על-ידי השפל והנתעב ההוא.

יצחק הרצוג: נוכל רק לנחש לאן יכולנו להגיע מאז ליל ה-4 בנובמבר 1995 ועד היום אילו היה יצחק רבין חי וממשיך בדרכו ועל-פי תפיסת עולמו.

יצחק הרצוג: יצחק היה לוחם, לוחם שסלד מאלימות וחלם על שלום.

יצחק הרצוג: אני עמדתי לצדו באותו ערב כשעלה לנאום את נאומו האחרון, ראיתי את הברק בעיניו כאשר הודה להמונים שהתייצבו בכיכר נגד האלימות ובעד השלום.

יצחק הרצוג: יצחק פעל ללא לאות לקידום הערכים שבהם האמין: ערכים של דמוקרטיה, ביטחון, שלום, צמיחה כלכלית וחברתית, ביצורה ובניינה של מדינה יהודית ודמוקרטית ברוח מגילת העצמאות, של אקטיביזם ציוני שפוי ואחראי, של דאגה לכלל; ערכים שהם בבסיסה של מפלגת העבודה, המפלגה שהוא הנהיג, המפלגה שהניחה את היסודות האיתנים של מדינת ישראל.

יצחק הרצוג: לצערי הרב, ערכים אלה של יצחק ושל מפלגת העבודה הוזנחו וננטשו, במיוחד בתקופת השלטון הנוכחי.

יצחק הרצוג: הגיע הזמן להחזיר אותם.

יצחק הרצוג: ברשותכם, אני מעדיף היום לדבר על פועלו של רבין; לדבר עלינו, על אזרחי ישראל; לדבר על ההחמצה הגדולה, על הזמן היקר שאבד לנו.

יצחק הרצוג: נעצום לרגע את העיניים וננסה לדמיין כיצד הייתה יכולה להיראות כיום מדינת ישראל אילו יצחק רבין היה עדיין אתנו.

יצחק הרצוג: ננסה לאתגר את עצמנו ולשער מה היה מתפתח בשנים האבודות בזירה המדינית, בכלכלה, בחברה, ברווחה ובביטחון.

יצחק הרצוג: יצחק אימץ את המושג "בית לאומי לעם היהודי", כאשר עבורו "בית" הוא מקום המעניק תחושת ביטחון ושייכות, חיבוק, קבלה; מקום שמעניק הגנה.

יצחק הרצוג: האם הבית שלנו נראה כך היום?

יצחק הרצוג: האם ילדינו מוגנים?

יצחק הרצוג: האם למי מבין היושבים כאן יש תחושת ביטחון אישי מלאה?

יצחק הרצוג: אתם, חברי הכנסת ואורחים נכבדים, כמוני וכמו אזרחי המדינה כולם, יודעים את התשובה.

יצחק הרצוג: ומה קרה בדיור?

יצחק הרצוג: בתקופת רבין נבנו עשרות-אלפי יחידות דיור בכל רחבי הארץ ובירושלים.

יצחק הרצוג: שכונות חדשות צמחו ושגשגו, וכל אלה ללא הכרזות מתלהמות וללא מסיבות עיתונאים מתגרות.

יצחק הרצוג: ומה קרה לבנייה הציבורית מאז?

יצחק הרצוג: איך נראה הדיור במדינת ישראל?

יצחק הרצוג: ואיזה אחוז מהזוגות הצעירים יכולים לרכוש לעצמם דירה כיום, לעומת תקופתו של רבין?

יצחק הרצוג: לכמה חודשי משכורת נזקקו אז, לעומת היום, לרכישת דירה?

יצחק הרצוג: גם כאן דומה שכל אזרח מכיר היטב את התשובה.

יצחק הרצוג: בתחום החברתי והכלכלי הובילו ממשלות רבין רפורמות וצעדים מרחיקי לכת, לרבות פריסת רשת ביטחון חברתית חזקה, מערך קצבאות, מיסוי צודק יותר והגון לכלל אזרחי המדינה.

יצחק הרצוג: רבין הבין היטב את הצורך בבניית תשתית כלכלית וחברתית איתנה.

יצחק הרצוג: הוא הבין את החשיבות של פיתוח התשתיות, ובתקופתו גדל תקציב החינוך בהיקף עצום ובתי-ספר חדשים נבנו בכל הארץ.

יצחק הרצוג: כ"מר ביטחון", התמודד רבין עם טרור ועם אינתיפאדה, כמו שראינו היום, כמו שראינו בירושלים.

יצחק הרצוג: אין בינינו מחלוקת על הצורך במלחמה נחושה וחסרת פשרות בטרור; יש בינינו מחלוקת עמוקה על הדרך.

יצחק הרצוג: ואני אומר לכם את מה שיצחק אמר לכולנו: אין מלחמה בטרור ללא מאמץ מדיני בצדה.

יצחק הרצוג: רבין, שהגדיר את עצמו כירושלמי אמיתי, ידע כיצד לבנות ולטפח את ירושלים, לשמר את מעמדה ואת ייחודה, מבלי להפוך אותה לסלע מחלוקת נפיץ.

יצחק הרצוג: הוא שפרץ דרך למשא-ומתן עם הפלסטינים; הוא שחתם על הסכם שלום היסטורי עם ירדן, שאנו מציינים 20 שנה לקיומו, המהווה אבן-יסוד בתפיסת הביטחון הלאומי שלנו.

יצחק הרצוג: כראש ממשלה ידע רבין לשמור על האינטרסים הביטחוניים של מדינת ישראל ולטפח יחסים אמיצים עם בעלת בריתנו הגדולה, ארצות-הברית, כתשתית לאותם אינטרסים.

יצחק הרצוג: בניגוד לממשלתך, ראש הממשלה, רבין סירב תמיד להיות שבוי בידי קיצונים וסחטנים.

יצחק הרצוג: רבין זכה להערכתם של שניים מנשיאיה הגדולים של ארצות-הברית, ג'ורג' בוש האב וביל קלינטון, שאף ספד לו במילים "שלום, חבר" – והיום כולם יודעים עד לאן התדרדרו היחסים עם ארצות-הברית ועם מדינות חשובות אחרות.

יצחק הרצוג: בנאומו בטקס חתימת הסכם השלום עם ירדן, כשלצדו הנשיא קלינטון והמלך חוסיין, אמר יצחק רבין: "אין לי נכסים, יש לי רק חלומות – להוריש לדורות הבאים עולם טוב יותר, מפויס יותר; עולם שנעים לחיות בו.

יצחק הרצוג: אין זה הרבה מדי".

יצחק הרצוג: ואכן, יצחק רבין כראש ממשלה מיעט לדבר והגדיל לעשות.

יצחק הרצוג: הוא הביא אתו לא רק רוח גדולה של תנופה מדינית, אלא, יחד עם עמיתיו לקואליציה, מנהיגות חברתית עוצמתית.

יצחק הרצוג: רבין הבין מהו ביטחון, והבין מהו ביטחון חברתי.

יצחק הרצוג: לא רק שמעמדה הבין-לאומי והאזורי של ישראל נסק לשיא חסר תקדים, אלא שכתוצאה מכך הכלכלה המריאה והחברה הבריאה.

יצחק הרצוג: המאפיין המרכזי של תקופתו היה שינוי יסודי של סדרי עדיפויות: יותר לחברה ולפריפריה, יותר לבני הדור הצעיר.

יצחק הרצוג: זו המדיניות שלי ושל מפלגתי ושל עמיתי לאופוזיציה, ונוביל אותה בכל העוצמה.

יצחק הרצוג: מדיניות הפנים שלו בישרה את צמצום הפערים החברתיים והניבה השקעה אדירה בחינוך, ברווחה, בקליטת עלייה, בבריאות ובתשתיות.

יצחק הרצוג: מאמץ תקציבי גדול הוקדש על-ידי רבין לשיפור מצבם של מגזרי המיעוטים ולהקניית תחושת שותפות ושוויון לאזרחים הלא-יהודים במדינה.

יצחק הרצוג: המרחב הערבי האזורי פתח את שעריו לקשרים גלויים עם ישראל, ממרוקו ועד מדינות המפרץ.

יצחק הרצוג: יוקרתה של ישראל זהרה.

יצחק הרצוג: כעת, נפקח את עינינו ונביט סביבנו: פעולות טרור רצחניות בלב ירושלים, אזרחים תחת מתקפת טילי "חמאס", טבעת בידוד בין-לאומי הולכת ומתהדקת, אי-ודאות ובלבול שולטים כמעט בכל אחד מתחומי החיים שלנו.

יצחק הרצוג: דמיינו לאן היינו אמורים להגיע עם יצחק רבין וראו לאן התדרדרנו מאז.

יצחק הרצוג: לו היה רבין חי, היה יכול להגיע המהפך הגדול ביותר בהיסטוריה היהודית, והחרב שעליה אנו חיים כעת הייתה הופכת לאת.

יצחק הרצוג: האם לא ברור לך, אדוני ראש הממשלה, ולחבריך, ששעון החול המדיני, הביטחוני, החברתי והכלכלי של מדינת ישראל הולך ואוזל?

יצחק הרצוג: רבותי, מוכרחים לבחור בדרך אחרת, מוכרחים לבחור בדרך רבין.

יצחק הרצוג: כנסת נכבדה, לרצח של יצחק היה, כידוע, רקע אידיאולוגי פנאטי, והשאלה הזועקת שוב ושוב: האם הלקח נלמד?

יצחק הרצוג: ואני אומר שהלקח לא הופק.

יצחק הרצוג: עדיין לא הוצב גבול ברור, של נידוי ושל דה-לגיטימציה, מול קנאות פרועה שתוליד את הרצח הבא.

יצחק הרצוג: אי-אפשר להכחיש ולהסתיר את העובדה שתופעת ההקצנה בתוכנו לא נחלשה מאז רצח רבין, אלא אף התעצמה, וסכנתה חמורה הרבה יותר.

יצחק הרצוג: מאז הרצח סטינו, כאומה, מן הדרך, ואנו חייבים להחזיר את השפיות והסובלנות לחברה הישראלית.

יצחק הרצוג: בואו נודה: התיקון הזה חייב לבוא, ובאומץ.

יצחק הרצוג: רבין זכה להכרה ולהוקרה בגלל אומץ לבו לקדם מהלכים דרמטיים; מהלכים גדולים שמשנים את המציאות.

יצחק הרצוג: הוא נרשם בשל כך כאחד מגדולי ראשי הממשלה של ישראל.

יצחק הרצוג: אבל שימו לב, ההיסטוריה ממתינה ושומרת מקום למנהיג ישראלי שיביא להיפרדות בהסכמה בינינו לבין הפלסטינים.

יצחק הרצוג: אנחנו כאן לעד, והם שם, קרוב אבל רחוק.

יצחק הרצוג: כדי להוביל מהלך גדול שכזה נדרש מנהיג אמיץ; מנהיג שמסוגל לקבל החלטות הרות גורל שישמרו על צביונה היהודי והדמוקרטי של מדינת ישראל ולהוביל לסיום הסכסוך.

יצחק הרצוג: אינני טוען שפתרון של שתי מדינות הוא מהלך קל.

יצחק הרצוג: זה מהלך קשה, הכרוך במכאובי נפש וגוף, לפני השגתו, בעת מימושו וגם לאחריו.

יצחק הרצוג: אין לי בעיה בעניין הזה, אין שום אשליות.

יצחק הרצוג: גם רבין לא היה תמים בעניין הזה.

יצחק הרצוג: אבל החלופה לפתרון ההפרדה בין שני העמים היא אסון בדמות מדינה דו-לאומית, מדינה שבעוד כמה דורות לא יהיה בה רוב יהודי.

יצחק הרצוג: כן, רבותי, מדינה דו-לאומית כפי שהיום אנו מובילים אליה היא אסון, היא קץ הציונות, היא קץ הבית הלאומי שלנו.

יצחק הרצוג: לכן דרוש למדינת ישראל מנהיג משתף ומאחד, המסוגל לקבל הכרעות היסטוריות קשות, ולא מנהיג שמעדיף לברוח אל מחוזות של פחד והפחדה.

יצחק הרצוג: רבין אמר עוד ב-1980: מחרדה לא בונים מדינה.

יצחק הרצוג: כבוד היושב-ראש, חברי וחברותי, היה זה יצחק עצמו שאמר: שלום עושים עם אויבים.

יצחק הרצוג: ברבות השנים נוכחנו כמה תובנה זו נכונה.

יצחק הרצוג: ידענו להתגבר על התיעוב והזעם כלפי העם הגרמני, כאשר שנים לא רבות אחרי השואה כוננה ישראל יחסים עם גרמניה, וכיום ידידות גדולה שוררת בין שתי המדינות.

יצחק הרצוג: לא סלחנו ולעולם גם לא נסלח, אבל כמדינה התבגרנו והתגברנו.

יצחק הרצוג: ידענו גם להתגבר על מכאובי המלחמה והשכול ולכרות הסכם שלום עם מצרים, המרה שבאויבי ישראל באותם הימים.

יצחק הרצוג: ומכאן שחובה עלינו להתאמץ ולהתגבר על מכשולי ומכאובי ההווה ולהגיע גם ליום הקשה הזה – לפתרון של פרידה והפרדה מהעם הפלסטיני; פתרון שבראש ובראשונה יבטיח את ביטחונה ואת עתידה של ישראל לשנות דור.

יצחק הרצוג: זה האינטרס שלנו.

יצחק הרצוג: לקראת סיום, אני מבקש להודות לך, דליה רבין, ולצוות הנהדר של מרכז יצחק רבין על פועלכם כל ימות השנה להנצחת זכרו ופועלו של יצחק.

יצחק הרצוג: בנימה אישית אני אוסיף, כי עבורי יום הזיכרון של יצחק הוא גם יום הזיכרון לרעייתו לאה, העזר שכנגדו עשרות בשנים.

יצחק הרצוג: אהבתי אותה מאוד מאוד, ותמיד אזכיר ואזכור כי הייתה זו לאה החלוצה שהובילה את המהפכה הגדולה בטיפול באוטיזם בישראל, וזאת יחד עם מפעלים רבים וחשובים אחרים.

יצחק הרצוג: יצחק, היום, כאשר נפלה בחלקי הזכות לשבת בכיסאך בראשות מפלגת העבודה, אני וחברי שעמי מתחייבים שלעולם לא נשכח אותך – יצחק רבין, בנו בכורו של הדור הלוחם, רמטכ"ל וראש ממשלת השלום, האיש שלעולם יסמל את תקומת ישראל, ביטחונה, עצמאותה, חוסנה וכמיהתה לדרך של ביטחון, שלום ותקווה.

יצחק הרצוג: נעשה הכול כדי לממש את מורשתך ולצעוד בדרכך.

יצחק הרצוג: הדרך של יצחק לא נרצחה, אנחנו נחדש אותה, ובקרוב.

יצחק הרצוג: היא תלך ותתעצם, היא תגבר ותנצח.

יצחק הרצוג: תודה.

יולי יואל אדלשטיין: אני מודה לראש האופוזיציה, חבר הכנסת יצחק הרצוג.

יולי יואל אדלשטיין: מזכירת הכנסת, בבקשה.

ירדנה מלר-הורוביץ: אבקש מחברי הכנסת והקהל לכבד את יציאת הנשיא בקימה.

ירדנה מלר-הורוביץ: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

ירדנה מלר-הורוביץ: ) נא לשבת.

יולי יואל אדלשטיין: חברי הכנסת, אנחנו מודים מאוד לבני משפחת רבין, דליה, יובל, הנכדים, הנינים וכל אורחי המשפחה על כך שכיבדתם אותנו בהשתתפותכם בטקס הזה במליאת הכנסת.

יולי יואל אדלשטיין: לפני נעילת הישיבה, יש לנו עוד נושא על סדר-היום.

יולי יואל אדלשטיין: הממשלה ביקשה, לפי סעיף 25(א) לחוק-יסוד: הממשלה, למסור הודעה למליאה.

יולי יואל אדלשטיין: מכיוון שהסעיף לא מחייב דיון או הצבעה, אני מאפשר לשר יעקב פרי למסור את הודעת הממשלה.

יעקב פרי: אדוני היושב-ראש, חברי חברי הכנסת, אני מתכבד להודיעכם, כי הממשלה החליטה, בהתאם לסעיף 25(א) לחוק-יסוד: הממשלה ובהסכמת ראש הממשלה, לאשר את מינויה על-ידי שר הפנים של חברת הכנסת פניה קירשנבאום לתפקיד סגנית שר במשרד הפנים.

יעקב פרי: בהתאם לסעיף 25(א) לחוק-יסוד: הממשלה, הממשלה מבקשת למסור הודעה לכנסת על דבר החלטתה הנ"ל.

יעקב פרי: חברת הכנסת פניה קירשנבאום תיכנס לתפקיד סגנית השר במשרד הפנים החל ממועד מסירתה של הודעה זו לכנסת.

יעקב פרי: פאינה, ברכותי.

פניה קירשנבאום: תודה.

יולי יואל אדלשטיין: תודה לשר יעקב פרי, וברכות גם לסגנית השר הממשיכה בעצם את תפקידה, חברת הכנסת פאינה קירשנבאום.

יולי יואל אדלשטיין: חברי הכנסת, תם סדר-היום.

יולי יואל אדלשטיין: הישיבה הבאה תתקיים ביום שני, י"ז בחשוון תשע"ה, 10 בנובמבר, בשעה 16:00.

יולי יואל אדלשטיין: ישיבה זו נעולה.